Simon Emil Ammitzbøll (RV), 2007-05-30:
Dette forslag handler om de afviste asylansøgere, som vi har haft så lang og grundig en debat om igennem hele foråret.
Vi har jo fået afvist det her forslag af et flertal i Folketinget, da vi havde det til første behandling, og derfor har vi ventet i spænding på, hvad det var, flertallet her i Folketinget ville komme frem til om de afviste irakiske asylansøgere og de øvrige afviste asylansøgere.
Resultatet blev desværre stort set ingenting.
Man er kommet frem til den mest minimale løsning, man overhovedet kunne forestille sig, og det synes vi fra forslagsstillernes side ganske enkelt ikke at vi kan være bekendt.
Det er sådan, at der er flere af de høringsparter, der jo er på området, som har været ude og anbefale, at vi netop giver en midlertidig opholdstilladelse.
Vi taler om folk, der har boet i danske asylcentre 3, 5, 8 og endnu flere år.
Er der overhovedet ingen grænser for, hvor lang tid man kan sætte et liv på standby, hvor lang tid man vil tillade, at mennesker skal bo i et asylcenter?
Jeg havde ellers forstået, at der var bevægelse især inden for de to regeringspartier på netop det her område.
Det har vi desværre ikke set meget til, og det er derfor, vi håber, at vi nu kan rejse debatten igen, så vi kan høre, hvad der egentlig ligger bag alle de ord, som kom i løbet af foråret fra statsministeren og fra flere af både Venstres og Det Konservative Folkepartis folketingsmedlemmer.
Det her forslag handler om udlændinge, der har været med til at oplyse deres egen sag, som har været med til at klargøre deres egen sag, og som har fået en afvisning på asyl, men som ikke har mulighed for at vende tilbage
, enten fordi forholdene i hjemlandet ikke tillader det, eller fordi der ikke er nogen aftale om hjemsendelse, og fordi FN's Flygtningehøjkommissariat, UNHCR, siger, at det ikke er en god idé at vende tilbage.
For de afviste irakiske asylansøgere fra Sydog Mellemirak gælder det, at FN siger, at selv folk, der ikke er asylberettigede på nuværende tidspunkt, med stor sandsynlighed risikerer at blive asylberettigede, hvis de vender tilbage til Syd- og Mellemirak.
I forbindelse med et andet lovforslag, som er på samme område, er der kommet et høringssvar fra Røde Kors, der siger, at det rigtige at gøre i denne sag vil være at give en midlertidig opholdstilladelse.
Det er et meget bemærkelsesværdigt høringssvar, for det er ikke almindeligt, at Røde Kors går så klart ind og kommer med et politisk statement.
Derfor er der ekstra grund til at lytte.
Samtidig har det jo været fremme adskillige gange, at Forsvarets Efterretningstjeneste vurderer, at situationen i store dele af Irak i dag er borgerkrigslignende.
Man laver altså en aftale om mennesker, der har siddet i danske asylcentre i årevis, og den hjælp, man tilbyder dem, er lidt hjælp til efteruddannelse, hvoraf en del af det skal foregå i selve Irak, og derefter vil man sende dem tilbage til et land, som i stor grad er præget af borgerkrig.
Nuvel, så siger man: Det er kun nordirakerne, det handler om, og der er jo ikke så mange problemer for dem.
Det har vi også anerkendt fra radikal side, men så må man da have et svar til alle de mange mennesker, der er fra Syd- og Mellemirak.
De mennesker har man ikke noget reelt svar til.
De eneste fremtidsudsigter, de har, er at sidde og blomstre videre i danske asylcentre, og det er ikke rimeligt.